ইউনিসেফ মালয়েশিয়া

ইউনিসেফ মালয়েশিয়া জাতিসংঘ শিশু তহবিলের ১৯০ টিরও বেশি জাতীয় অফিসের মধ্যে একটি। ১৯৫৪ সালে প্রতিষ্ঠার পর থেকে ইউনিসেফ মালয়েশিয়া মালয়েশিয়ায় শিশুদের অধিকার সমুন্নত রাখার জন্য মাঠপর্যায়ে কাজ করে আসছে, যার মধ্যে রয়েছে শিশুদের শিক্ষা, স্বাস্থ্যসেবা এবং নির্যাতন ও শোষণ থেকে সুরক্ষার অধিকার। এছাড়া এটি শিশু-কল্যাণের পক্ষে রাজনৈতিক পরিবর্তনের জন্য কাজ করে এবং সরকারি ও বেসরকারি অংশীদারদের সঙ্গে যুক্ত হয়ে যৌথভাবে টেকসই কর্মসূচির মাধ্যমে শিশুবান্ধব পরিবর্তন আনার প্রচেষ্টা করে। এটি ইউনিসেফের একটি মালয়েশীয় অধিভুক্ত প্রতিষ্ঠান। 

 সংক্ষিপ্ত বিবরণ 
ইউনিসেফ মালয়েশিয়া হলো জাতিসংঘের শিশু তহবিল বা ইউনিসেফের ১৯০টিরও বেশি দেশীয় কার্যালয় ও জাতীয় কমিটির একটি অংশ। শিশু অধিকার সংক্রান্ত আন্তর্জাতিক চুক্তি অনুযায়ী ইউনিসেফের একটি সর্বজনীন কার্যক্ষমতা  রয়েছে, যা সারা বিশ্বের সকল শিশুর অধিকার প্রচার ও সংরক্ষণে কাজ করে। এটি বিশেষ করে সেই শিশুদের জন্য কাজ করে, যারা সবচেয়ে দুরূহ পরিবেশে বসবাস করে বা ঝুঁকির মধ্যে আছে।

ইউনিসেফ ১৯৫৪ সাল থেকে মালয়েশিয়া সরকারের সঙ্গে সহযোগিতামূলক কাজ করছে। এটি স্বাস্থ্যের উন্নতি, পুষ্টি, পানি ও স্যানিটেশন, আনুষ্ঠানিক ও অনানুষ্ঠানিক শিক্ষা এবং শহর ও গ্রামের দরিদ্র অঞ্চলে বসবাসকারী অবহেলিত শিশুদের জন্য সেবা প্রদানসহ বিভিন্ন কর্মসূচিতে সমর্থন জোগায়।

মালয়েশিয়ার উন্নয়ন এবং তা মধ্যম আয়ের দেশ হিসেবে অগ্রগতির সঙ্গে সঙ্গে ইউনিসেফের কার্যপদ্ধতিও পরিবর্তিত হয়েছে। শিশুদের জীবনযাত্রাকে নিরাপদে শুরু করার জন্য মানসম্মত স্বাস্থ্য ও শিক্ষা নিশ্চিত করা, সহিংসতা, শোষণ ও নির্যাতন থেকে শিশুদের সুরক্ষা দেওয়া ছাড়াও এই সংস্থা সরকার ও সমাজের অংশীদারদের সঙ্গে যৌথভাবে শিশু দরিদ্রতা কমানোর উদ্যোগ গ্রহণ করছে এবং ব্যবসায়িক প্রতিষ্ঠানগুলোর সহযোগিতায় শিশু বান্ধব সামাজিক দায়িত্বের প্রচারণা চালাচ্ছে।

ইউনিসেফ ২০১১-২০১৫ সালের দেশীয় প্রোগ্রামের নীতি ও কর্মসূচিগুলিকে আপস্ট্রিম (নীতিনির্ধারণী পর্যায়) ও ডাউনস্ট্রিমে (মাঠপর্যায়ে বাস্তবায়ন) বিভক্ত করে, যেন শিশু ও তাদের পরিবারের জীবনে বাস্তব পরিবর্তন আনা যায়। এর মধ্যে রয়েছে: শিশু অধিকারকে সমর্থনকারী নীতিমালা উন্নয়নে তথ্য ও কার্যকর প্রক্রিয়া ব্যবহার করা এবং শিশু ও পরিবারের উন্নয়নে সহায়ক আইন প্রণয়ন ও তা বাস্তবায়নে মালয়েশিয়া সরকারকে সহায়তা করা।

ইউনিসেফ মালয়েশিয়া একটি আন্তঃরাষ্ট্রীয় সংস্থা এবং তাই এটি মালয়েশিয়া সরকারের কাছে জবাবদিহিতা করে। এটি সম্পূর্ণরূপে ব্যক্তিগত, ব্যবসায়িক, ফাউন্ডেশন ও স্বতঃস্ফূর্ত সরকারি অনুদানের সাহায্যে পরিচালিত হয়।

 শিশু অধিকার সনদ 

শিশু অধিকার সনদ বা সিআরি এমন একটি আন্তর্জাতিক মানবাধিকার সনদ, যেখানে ১৮ বছরের নিচে সকল শিশুর নাগরিক, রাজনৈতিক, অর্থনৈতিক, সামাজিক, স্বাস্থ্যগত ও সাংস্কৃতিক অধিকার সুস্পষ্টভাবে নির্ধারণ করা হয়েছে। ১৯৮৯ সালের ২০ নভেম্বর জাতিসংঘ সাধারণ পরিষদ এই সনদটি আনুষ্ঠানিকভাবে গ্রহণ করে। বিশ্বের সকল দেশের শিশুদের মর্যাদা, তাদের প্রতি আচরণ ও শিশুদের সর্বজনীন অধিকার রক্ষার ক্ষেত্রে কী ধরনের মানদণ্ড অনুসরণ করা উচিত—এই সনদে সেই মৌলিক নীতিমালা ও আন্তর্জাতিক মানদণ্ড স্থির করা হয়েছে।

২০০০ সালের ২৫ মে শিশু অধিকার সনদের সাথে আরো দুটি ঐচ্ছিক শিষ্টাচার যুক্ত করা হয়: প্রথম ঐচ্ছিক শিষ্টাচার শিশুদের সামরিক সংঘাতে অংশগ্রহণ সীমিত ও নিয়ন্ত্রিত করে এবং শিশুদের যুদ্ধে বাধ্য করা, নিয়োগ করা বা সশস্ত্র সংঘাতে যুক্ত করার মতো কাজ নিষিদ্ধ করার উপর এটি গুরুত্ব দেয়। দ্বিতীয় ঐচ্ছিক শিষ্টাচার শিশু বিক্রি, শিশুদের যৌনকর্মে বাধ্য করা ও শিশুদের পর্নোগ্রাফিতে ব্যবহারকে সম্পূর্ণভাবে নিষিদ্ধ করে। এরপর ২০১১ সালের ডিসেম্বর মাসে তৃতীয় ঐচ্ছিক শিষ্টাচার গৃহীত হয়, যা শিশু বা তাদের প্রতিনিধিরা কীভাবে আন্তর্জাতিক পর্যায়ে অভিযোগ দায়ের করতে পারবে, সেই পদ্ধতি নির্ধারণ করে।

শিশু অধিকার সনদের কাঠামোতে ইউনিসেফকে একটি বিশেষ ভূমিকা দেওয়া হয়েছে। কারণ জাতিসংঘের শিশু অধিকারবিষয়ক প্রধান সংস্থা হিসেবে ইউনিসেফকে এই সনদ কার্যকরভাবে বাস্তবায়নের জন্য প্রচার-প্রচারণা, এই কাজে সদস্যরাষ্ট্রসমূহকে সহায়তা প্রদান এবং আন্তর্জাতিক সহযোগিতা জোরদার করার দায়িত্ব দেওয়া হয়েছে। প্রতিটি সদস্যরাষ্ট্র কীভাবে এই সনদ বাস্তবায়ন করছে, তা প্রতি পাঁচ বছর অন্তর জাতিসংঘের শিশু অধিকার কমিটি পর্যালোচনা করে। এই পর্যালোচনার সময় ইউনিসেফের প্রতিনিধিদের উপস্থিত থাকার অধিকার রয়েছে।

মালয়েশিয়া ১৯৯৫ সালে শিশু অধিকার সনদ অনুমোদন করে। পরবর্তীতে ২০১২ সালে প্রথম ও দ্বিতীয় ঐচ্ছিক শিষ্টাচারও অনুমোদন করে, যা শিশুদের অধিকার রক্ষা ও সুরক্ষার ক্ষেত্রে এর আন্তর্জাতিক প্রতিশ্রুতিকে আরো দৃঢ় ও বেগবান করে।

 আরো দেখুন 

 ইউনিসেফ
 শিশু অধিকার সনদ
 ইউনিসেফ ফিলিপাইন
 ইউনিসেফ ইন্দোনেশিয়া

 তথ্যসূত্র 

 বহিঃসংযোগ 



বিষয়শ্রেণী:ইউনিসেফের দেশীয় দপ্তর
বিষয়শ্রেণী:ইউনিসেফ